Orhūsa 2017. gadā iepazīstināja ar sevi, izklāstot vēstījumu “Pārdomāsim”. Vispārējais mērķis bija mainīt domāšanas veidu pilsētā, Dānijas centrālajā reģionā un Eiropā, izmantojot kultūras pieredzi, kā arī uzsvērt trīs galvenās vērtības — ilgtspējību, daudzveidību un demokrātiju —, kas ir šā ES projekta pamatā. Kultūras programma tika veidota ap četriem gadalaikiem, no kuriem katrs tika atklāts ar plaša mēroga brīvdabas MEGA pasākumu. Katrs gadalaiks ietvēra arī trīs Pilnmēness pasākumus, kas apmēra ziņā bija mazāki nekā MEGA pasākumi. Papildus šiem pasākumiem programmā tika piedāvāti vairāk nekā 350 mākslas un kultūras projekti, konferences un festivāli.

Orhūsa dibināta 8. gadsimtā kā nocietināta vikingu apmetne dabīgā upes grīvas ostā. Pēdējos desmit gados Orhūsa ir ievērojami izaugusi, palielinot savu iedzīvotāju skaitu par vairāk nekā 15 000 jaunu iedzīvotāju (tagad tur mīt 335 000 cilvēku) un radot 20 000 jaunu darbvietu galvenokārt zināšanu, pakalpojumu un inovāciju nozarēs. Tā ir arī lielākā pilsēta Dānijas centrālajā reģionā — vienā no pieciem 2007. gadā izveidotajiem reģioniem. Orhūsas EKG pieteikums bija daļa no lielāka pilsētas attīstības plāna, kas vērsts uz būvniecību un infrastruktūras — tostarp “Dokk1”, proti, jaunas publiskās bibliotēkas un kultūras centra, kur izvietotas mākslas instalācijas — attīstību jūras krastmalā. Pieteikuma mērķis bija arī veicināt vienotāku pārvaldi Dānijas centrālajā reģionā, kurā ietilpst 19 municipalitātes.

Pafas pirmsākumi meklējami Rietumkiprā jau neolīta laikmetā. Pilsēta un valsts kopumā atrodas Vidusjūras reģiona austrumu daļas krustcelēs, kas padara šo reģionu par vietu, kur saplūst daudzas kultūras. Pafa, kurā ir tikai 35 000 iedzīvotāju, ir arī viena no mazākajām EKG, kas jebkad ir bijusi. Pafas 2017. gada programmas pamatideja balstījās uz seno tradīciju, kad kultūra attīstījās atklātās vietās. “Atklātā kultūras fabrika” (piedāvājumā īpaši izcelts termins), kas veidoja svarīgu kultūras programmas daļu, solīja apceļot visus Pafas rajonus un kopienas, lai parādītu Pafas 2017. gada programmas pasākumus un izveidotu visiem kopīgu saziņas un sadarbības telpu. Šī pamatideja bija ne tikai par atklātām vietām, bet arī par atklātību, kas izpaužas kā dažādu kultūru, ideju un pārliecību pieņemšana, iedrošināšana un integrācija un kā iecietība pret tām.

Pēc tam abām pilsētām piemēroja uzraudzības pasākumus — pilsētu sagatavošanās darbus uzraudzīja un vadīja žūrija, kurā bija septiņi neatkarīgi ES iestāžu un struktūru iecelti eksperti un kurai bija dots papildu uzdevums nodrošināt atbilstību programmai un saistībām, uz kuru pamata pilsētas tika atlasītas. Pafas un Orhūsas pārstāvji 2014. gada rudenī un 2016. gada pavasarī piedalījās divās Komisijas sasauktās oficiālās uzraudzības sanāksmēs. Pēc uzraudzības procesa pabeigšanas žūrija sniedza pozitīvu ieteikumu Komisijai piešķirt katrai no šīm pilsētām 1,5 miljonus EUR vērto Melinas Merkuri vārdā nosaukto balvu. Šo naudas balvu, ko finansē programmas “Radošā Eiropa” ietvaros, abām EKG piešķīra 2016. gada rudenī.

Abu dalībvalstu attiecīgās iestādes (t. i., to attiecīgās kultūras ministrijas) paralēli īstenoja divu posmu atlases procedūras (priekšatlasi un galīgo ieteikumu). Atlases žūrija, kurā darbojās trīspadsmit locekļi, no kuriem sešus iecēla attiecīgā dalībvalsts un pārējos septiņus — ES iestādes un struktūras, izskatīja kandidātpilsētu iesniegtos piedāvājumus, pamatojoties uz Lēmumā Nr. 1622/2006/EK noteiktajiem mērķiem un kritērijiem. Konkursā piedalījās trīs Kipras pilsētas un divas Dānijas pilsētas. Priekšatlases un galīgās atlases kārtas notika attiecīgi 2011. un 2012. gadā, un procesa beigās žūrija ieteica 2017. gada EKG titulu piešķirt Pafai un Orhūsai . Eiropas Savienības Padome abas šīs pilsētas oficiāli izraudzījās 2013. gada maijā .

Kopš projekta “Eiropas kultūras galvaspilsēta” sākšanas — starpvaldību līmenī — 1985. gadā tas pārtapa par pilntiesīgu ES rīcību 1999. gadā . To pašlaik reglamentē ar Lēmumu Nr. 445/2014/ES , bet pilsētas, kas izraudzītas par EKG līdz 2019. gadam, tiek noteiktas ar Lēmumu Nr. 1622/2006/EK.

Ex post novērtējuma konstatējumi un metodes vispusīgāk ir izklāstīti pievienotajā Komisijas dienestu darba dokumentā.

Šis ziņojums ir iesniegts saskaņā ar Eiropas Parlamenta un Padomes 2006. gada 24. oktobra Lēmuma Nr. 1622/2006/EK, ar ko nosaka Kopienas rīcību pasākumam “Eiropas kultūras galvaspilsēta” no 2007. gada līdz 2019. gadam , 12. pantu, kurā noteikts, ka Komisija katru gadu nodrošina iepriekšējā gada pasākuma “Eiropas kultūras galvaspilsēta” rezultātu ārēju un neatkarīgu novērtēšanu un sniedz ziņojumu par šo novērtējumu attiecīgajām Eiropas Savienības (ES) iestādēm un struktūrām .

2017. gada Eiropas kultūras galvaspilsētu (Pafas un Orhūsas) ex post novērtējums

3.1.Vērtēšanas noteikumi

Vērtējot tiek izskatīts, kā īstenotas un izpildītas abas 2017. gada EKG programmas visā to norises ciklā, no to agrīnās uzsākšanas līdz ilgtspējas un pieredzes tālāknodošanas apsvērumiem.

Jo īpaši tiek vērtēta abu 2017. gada EKG pasākumu atbilstība, efektivitāte, rezultativitāte. Tajā tiek pētīta arī EKG rīcības ES pievienotā vērtība, kā arī saskaņotība un papildināmība ar citām ES iniciatīvām. Visbeidzot tiek izdarīti secinājumi, kas izriet no abu pilsētu pieredzes.

3.2.Izvēlētās pieejas metodika un ierobežojumi

Vērtēšana un tās metodika tika izstrādāta, lai atbilstu Lēmuma Nr. 1622/2006/EK prasībām un palīdzētu veidot detalizētāku izpratni par EKG rīcības izpildi un sasniegumiem. Jo īpaši tā dod vērtīgu iespēju kritiski izvērtēt iepriekšējo gadu, uzsverot gūtās mācības un ieteikumus, lai pārveidotu pašreizējās zināšanas un izpratni atbilstīgi rīkotājpilsētu jaunajai pieredzei.

Iepriekšējos novērtējumos intervences loģika balstījās uz mērķu hierarhiju atbilstīgi Lēmumam Nr. 1622/2006/EK.

Lai rezultāti būtu salīdzināmi, šīs vērtēšanas metodikas pamatā bija pierādījumu vākšanas un analīzes pieeja, ko pieņēma EKG rīcības iepriekšējos novērtējumos .

Novērtējuma pamatā bija divu veidu dati un attiecīgi avoti:

-primārie dati ietvēra vai nu datus, kas savākti uz vietas, vai datus, kurus iesniedza katra EKG, piemēram, intervijas, tiešsaistes aptaujas un apsekojumus. Interviju mērķis jo īpaši bija iegūt dažādus viedokļus par katru EKG, tostarp uzzināt vadības komandu, vietējā un valsts līmeņa lēmumu pieņēmēju, galveno kultūras darbinieku un dažādo programmu izpildē iesaistīto partneru viedokli, un atlasīt tās organizācijas, kas vada konkrētos projektus vai piedalās tajos. Atšķirībā no iepriekšējiem EKG novērtējumiem šajā novērtējumā tika iekļauta arī sabiedriskā apspriešana, kas bija atklāts, iekļaujošs un pieejams veids, kā cilvēki un organizācijas varēja iekļaut savas domas un atzinumus EKG novērtējumā,

-sekundāro datu avoti ietvēra ES dokumentus, sākotnējos piedāvājumus un pieteikumus, ar pieteikšanās procesiem saistītos iekšējos ziņojumus, uzraudzības un novērtējuma ziņojumus, EKG sagatavotos vai pasūtītos pētījumus un ziņojumus, pasākumu programmas, reklāmas materiālus un tīmekļa vietnes, statistikas datus par kultūru un tūrismu un EKG sniegtos kvantitatīvos datus par finansēm, darbībām, sasniegumiem un rezultātiem.

Tāpat kā visos iepriekšējos EKG ex post novērtējumos Komisija uzskata, ka pieņemtā metodika ir piemērota, lai izstrādātu ziņojumu, kas nodrošina pietiekami stabilu bāzi, pamatojoties uz kuras varētu izdarīt pieņemamus secinājumus par EKG pasākuma rezultātiem.

Tomēr, kā jau tika uzsvērts pagājušā gada ziņojumā, joprojām ierobežo tas, ka nav izejas datu, kas iekļaujami salīdzinošā pētījumā par pilsētu pirms EKG titula iegūšanas un titulgada sākuma un pēc EKG gada īstenošanas. Šie dati ir būtiski, lai sasniegtu līdzsvarotu perspektīvu, ko atbalsta pamatotu un plašu datu bāze par EKG rīcības faktisko ietekmi uz pilsētu.

Tomēr vērtēšanai atvēlētie budžeta līdzekļi (ik gadu aptuveni 75 000 EUR) — kuri ir proporcionāli nelielajam ES finansējuma apmēram, ko ES tieši piešķir katrai EKG pasākuma rīkotājpilsētai (Melinas Merkuri balva 1,5 miljonu EUR apmērā) — nedod iespēju veikt sākotnējo (“izejas datu”) izpēti un situācijas (“ex post”) izpēti pēc pasākuma. Vēl citas nelielā budžeta sekas ir tādas, ka pierādījumu primāro datu vākšanai ir tendence būt drīzāk kvalitatīvai, nevis kvantitatīvai. Lai gan kvalitatīviem datiem joprojām ir liela nozīme novērtēšanā, datu avotu daudzveidības trūkums samazinātu uzticamību, piemēram, procesā, kurā pierāda objektīvos rezultātus un EKG ietekmi uz līdzdalības paplašināšanu kultūras pasākumos.

Turklāt kā apspriešanās instruments sabiedriskā apspriešana — kas pirmo reizi testēta EKG ex post novērtējuma veikšanai — nodrošināja salīdzinoši maz konstatējumu, jo kopumā tika saņemtas tikai 76 atbildes. Tas, iespējams, ir saprotams, jo aptaujas anketas aizpildīšanai respondentam bija jāzina (un ideālā gadījumā jāapmeklē) pilsētās rīkotie EKG pasākumi.

Tāpēc šis ziņojums un tā secinājumi vairāk balstās uz daudziem kvalitatīviem datiem (piemēram, dažādu ieinteresēto personu uzskatiem un viedokļiem) nekā uz visaptverošu kvantitatīvo datu kopumu.

Komisija pilnībā apzinās un atzīst šos ierobežojumus, kas jau bija noteikti un paziņoti Komisijas dienestu darba dokumentā, kurš pievienots lēmuma priekšlikumam, ar ko izveido Savienības rīcību “Eiropas kultūras galvaspilsētas” no 2020. līdz 2033. gadam , un tās iepriekšējos ziņojumos par EKG ex post novērtējumiem.

Ņemot vērā šo problēmu, Komisijas turpmākajā priekšlikumā un uz tā pamata pieņemtajā Eiropas Parlamenta un Padomes lēmumā paredzēts, ka par galvenajām novērtēšanas procesa īstenotājām ir jākļūst pašām izraudzītajām pilsētām, jo tās ir EKG rīcības galvenie finansētāji un labuma guvēji un tām ir lielākas iespējas iegūt izejas datus un savākt primāros datus par EKG titula ietekmi.

Tomēr šo jauno pienākumu, kas liek EKG — nevis Komisijai — veikt to titulgada ex post novērtējumu, piemēros tikai no 2020. gada. Par 2018. un 2019. gada EKG Komisija turpinās veikt savus novērtējumus, ievērojot iepriekš minētos ierobežojumus. Vēlāk Komisija veiks vispārēju novērtējumu, kas aptvers vairākus EKG gadus, ļaujot izvērtēt EKG rīcības ilgtermiņa ietekmi, kā tas norādīts Lēmumā Nr. 445/2014/ES.

Turklāt ir vērts uzsvērt, ka Pafa un Orhūsa uzticēja attiecīgi Pafas Neapolis universitātei un Orhūsas universitātei veikt vietējus pētījumus, lai uzlabotu savu izpratni par EKG ietekmi, un ka šo pasākumu rezultāti pēc iespējas tika iekļauti Komisijas novērtējumā.